སྐབས་འདིར་བསམ་གཏན་མིག་སྒྲོན་གྱིས་བསྟན་པའི་ཧ་ཤང་མ་ཧཱ་ཡ་ནའི་ལྟ་སྒོམ་ཅུང་ཟད་གླེང་ན།དེ་ཡང་རྒྱ་གར་གྱི་སློབ་དཔོན་ཀ་མ་ལ་ཤཱི་ལའི་འདོད་པའི་ལྟ་སྒོམ་དེ་ནི་ཧ་ཤང་མ་ཧཱ་ཡ་ནའི་ལུགས་ལ་ལྟོས་ན་གདུལ་བྱ་དབང་པོ་རྟུལ་བོ་དང་།ས་ལམ་བགྲོད་ཚུལ་གྱི་དབང་དུ་བཏང་ན་ཡང་ལམ་རིམ་གྱིས་པ།བཀའ་ཡི་ངོས་ནས་བལྟས་ན་དྲང་བའི་དོན་གྱི་མདོ་སྡེ་ཡོངས་སུ་མ་རྫོགས་པའི་གཞུང་གི་དགོངས་པ་ཡིན་པར་གསུངས་ཤིང་།རྒྱ་ནག་གི་སློབ་དཔོན་ཧ་ཤང་གི་ལྟ་སྒོམ་དེ་ནི་དབང་པོ་རྣོན་པོའི་ཆོས་དང་།ལམ་གཅིག་ཆར་བ།ཡོངས་སུ་ཆ་ཚང་བའི་མདོ་སྡེའི་གཞུང་གི་དགོངས་པ་ཡིན་པར་བསྟན་གནང་འདུག།ད་དུང་རྫོགས་པ་ཆེན་པོ་ནི་ཧ་ཤང་གི་ལྟ་གྲུབ་ལས་ཁྱད་པར་རྣམ་པ་བཅུ་ཡིས་འཕགས་པར་བསྟན་ཅིང་།དེ་བཞིན་དུ་སྟོན་མུན་པ་ཧ་ཤང་མ་ཧཱ་ཡ་ནའི་ལྟ་སྒོམ་ནི་ཀ་མ་ལ་ཤཱི་ལའི་ལྟ་སྒོམ་ལས་ཀྱང་ཐབས་ཀྱི་ཁྱད་པར་དང་།འཇུག་ལུགས་ཀྱི་ཁྱད་པར།སྤྱོད་པའི་ཁྱད་པར།ཏིང་ངེ་འཛིན་གྱི་ཁྱད་པར།རྣམ་རྟོག་བཅོས་པའི་ཁྱད་པར།སྒྲིབ་པ་སྦྱོང་བའི་ཁྱད་པར།བསྒྲུབ་པའི་ཁྱད་པར།ཚོགས་ཀྱི་ཁྱད་པར།རྟོགས་པའི་ཁྱད་པར།འགྲོ་དོན་གྱི་ཁྱད་པར་ཏེ་རྣམ་པ་བཅུ་ཡིས་ཁྱད་དུ་འཕགས་པར་གསུངས་སོ།།